יעקב שוואקי

ביוגרפיה

שוואקי נולד בישראל למשפחת שוויקה (שוויכה במקור), אביו יוצא חלב שבסוריה; אמו ילידת פולין למשפחה ניצולת שואה. בילדותו התגורר בשכונת בית וגן עד גיל 8, אז עבר עם משפחתו לארצות הברית. למד בישיבת חפץ חיים בניו יורק. 
שוואקי מתגורר בקהילת יוצאי חלב בדיל שבניו ג'רזי, איש עסקים, נשוי לגֶ'נין בעלת ארגון חסד לתמיכה בילדים חולים ואב לשישה ילדים. 
אחיו הצעיר הוא הזמר יוסף חיים שוואקי.

קריירה מוזיקלית



פרק זה דורש עריכה. אתם מוזמנים לתרום לוויקיפדיה ולערוך אותו. הסיבה לכך: ניסוח.
את דרכו המוזיקלית החל בלהקת הילדים המצליחה פרחי מיאמי. בשנת 2001 לאחר נישואיו החל בקריירת סולו. אלבומו הראשון "שמעתי", בהפקתו של יוחי בריסקמן זכה להצלחה גדולה, האלבום כלל את השיר "רחם" בלחנו של פינקי וובר שהיה ללהיט ענק. 
בשנת 2006 השתתף שוואקי בפרויקט של ארגון "עורה" ושר במסגרתו את השיר "Eternity", כשם הפרויקט. בקיץ 2008 הופיע שוואקי בישראל והיה לזמר החסידי הראשון שמילא את קיסריה. בהופעתו בקיסריה שר בדואט עם יונתן רזאל שיר חדש, "והיא שעמדה". השיר, שהולחן ותוזמר על ידי רזאל, זכה לתואר "שיר העשור" במצעד העשור של תחנת הרדיו הדתית "קול חי". שוואקי זכה במצעד גם לתואר זמר העשור ושירו "אם אשכחך" השתבץ במקום השלישי במצעד.
בקיץ 2009 הוציא שוואקי אלבום בשם "עד בלי די". בקיץ 2010 שב והופיע בישראל, במופע כפול בקיסריה, שבו נמכר לראשונה הדיסק "לבי במזרח". תקליטור ו-DVD של המופע יצאו כעבור מספר חודשים. שוואקי הופיע בקיסריה 4 פעמים.
בחודש פברואר 2012 השיק שוואקי את האלבום Cry No More. 
ב-1 בינואר 2013, הופיע בהיכל נוקיה בתל אביב. להופעה זו הצטרף כזמר אורח שלומי שבת ובין השאר ביצעו יחד את שיר לחיילים, שיר הכותר של המופע.
ב-1 ביוני 2015 הופיע בהיכל פיס ארנה החדש בירושלים (המכיל 12,000 איש). לרגל יום ירושלים הופק מופע בליווי תזמורת בניצוחו של מאסטרו רפי גריידי. במופע התארחו אמן הזמר הים תיכוני דודו אהרון, ישי לפידות, מועצת השירה היהודית ולהקת הילדים מיוזיקידס.
המפיק והאמרגן של הופעותיו בישראל החל מהופעתו הראשונה הוא שרון דניאל. הוא גם מנהלו האישי והמפיק של הופעותיו ברחבי העולם.
בשנת 2014 נפרד שוואקי מהמפיק המוזיקלי שלו יוחי בריסקמן. מאסטרו רפי גריידי אשר אף הוא מיוצג במשרדו של שרון דניאל פרו, הוא המנצח והמנהל המוזיקלי של הופעותיו של שוואקי. גריידי הוא חבר ילדות של שרון דניאל מנהלו של שוואקי, ובעבר ניגן בלהקה ששרון היה המתופף בה. באותה שנה יצא אלבום שלו העונה לשם 'קולות'. 
ב-2015 הוציא סינגל באנגלית שנקרא I CAN BE (אני יכול להיות) שהוקדש לילדים מיוחדים.
ב-10 במרץ 2016 יעקב שוואקי הוציא את הדיסק 'WE ARE A MIRACLE' - שמו העברי 'מאמין בניסים' על שם שני שירי הנושא של האלבום. האלבום מכיל 11 שירים בסגנונות מוזיקליים שונים. באלבום גם שיר בשם "מרן שלי" על הרב עובדיה יוסף. בשנת 2018 הוסר הקליפ מערוץ היוטיוב של שוואקי מסיבות שאינן ידועות. 3 חודשים אחרי הוצאת האלבום שבר את השיאים של כל הזמנים והגיע למס' 1] בהורדות של iTunes בקטגוריית מוזיקת עולם מתוך כל האלבומים הקיימים בארצות הברית כולה. מדובר בהישג נדיר לזמר בז'נר זה. ב-15 באוג׳ 2016 הוציא את הקליפ לשיר הנושא WE ARE A MIRACLE, על הפקת הקליפ נמנה הבמאי מנדי פלין. לקליפ לוהקו שחקנים וצלמי קולנוע בעלי שם (כ-מנדל קאץ, Daron Keet, Nick Greene, Fahad Olayan ועוד), מתוך כך הקליפ זכה לפרופיל ב-IMDb. נכון לאוגוסט 2018, הקליפ עומד בסך 2 מיליון צפיות באתר יוטיוב.
בינואר 2017 הוציא אלבום בשם ׳היו זמנים׳ ובו שירים נוסטלגיים וקלאסיקות חסידיות.
ב-2018 הוציא סינגל בשם א. ב. ג. על פי הרעיון של שלום רובשקין.
ב-2018 הוציא אלבום בינלאומי בשם "מוזיקה", אשר זכה למעמד אלבום פלטינה תוך 3 חודשים מיציאתו.
לשיר הנושא (Your Time) הוציא קליפ ברמה בינלאומית בשילוב שחקני קולנוע ובבימויו של אהרן אוריאן, אך יחסית לקודמיו לא זכה להצלחה משמעותית ביוטיוב.

סגנון מוזיקלי

באלבומיו הראשונים שר שוואקי בסגנון מוזיקה חסידי-אשכנזי בהברה אשכנזית, שילב שירים באנגלית וביידיש כמו זמרים אמריקאים חסידים רבים, עם ההצלחה החל לבטא יותר את סגנונו האישי, ואת היותו בן למשפחה מעורבת, באלבומו "ליבי במזרח" כבר ניכרו השפעות מוזיקליות מזרחיות בולטות, ומאלבום זה הוא שר בסגנונות מגוונים, גם ההברה בשיריו השתנתה ויש שהוא מעבירה בהברה ספרדית. באלבומו "קולות" כבר הקצין מגמה זו ושר בו דואט עם שלומי שבת

ביקורת

פרסומו של שוואקי והעובדה שהוא מופיע בהופעות מעורבות, גרר ביקורות מרבנים חרדים. לפני הופעה שלו בנתניה פורסם מכתב עליו חתומים גם הרב חיים קנייבסקי והרב שלום כהן הקורא לציבור להדיר רגליהם מהמופע. הרב אמנון יצחק הרבה להתבטא נגדו (ובכלל על זמרים חרדים) וקרא עליו כי הוא מושחת ויש לשבור את הקלטות שלו.